(Ortografía tradicional) Ri Jesús xukujeꞌ xutzijoj waꞌ chque:
Jun achi e cꞌo quieb u cꞌojol.
Ri chꞌut u cꞌojol xubij che ru tat:
“Tat,
ya la ri quinwechbej in re ri kꞌinomal la,”
—xcha che.
Ri qui tat cꞌut xujach ri jastak re chquiwäch ri quieb u cꞌojol.
Xqueꞌ quieb oxib kꞌij,
ri chꞌut u cꞌojol xumulij bi conojel ri jastak re,
xeꞌ naj pa jun tinimit chic.
Chilaꞌ cꞌut xak xusachila wi il ri cꞌo rucꞌ,
xtzak pa mac,
man utz tä chic ru cꞌaslemal.
Aretak ronojel u sachom chic,
xpe jun nimalaj wiꞌjal pa ri tinimit riꞌ.
Xurik cꞌäx ri ala,
sibalaj xnumic.
Xeꞌc,
xutzucuj u chac rucꞌ jun chque ri winak re ri tinimit riꞌ.
Xyiꞌ cꞌu u chac.
Xtak bi ri ala rumal ri achi che qui yukꞌuxic ri ak pa ri juyub.
Sibalaj xurayij u tijic re ri rij tak pruꞌt ri cäquitij ri ak.
Man cꞌo tä cꞌu jun winak ri cꞌo jas cuya che.
Xul cꞌu ri ala pa sak,
xubij:
“E cꞌo qꞌuia ri ajchaquib cho rachoch ri nu tat ri sibalaj cꞌo ri qui wa.
Ri in cꞌut quincäm waral rumal ri wiꞌjal.
Quinwalijic,
quineꞌ na rucꞌ ri nu tat,
quinbij na che:
Tat,
ri in,
in macuninak chuwäch ri Dios,
xukujeꞌ chuwäch la,
tat.
Ri in,
man yaꞌtal tä chwe chi cäban chi na la cꞌojol la chwe.
Bana baꞌ la chi quinoc che jun ajchac la,”
—quincha na che,
—cächaꞌ.
Xwalijic,
xeꞌ cꞌu rucꞌ ru tat.
Tajin cäbinic,
nakaj chic cꞌo wi che ri rachoch.
Ru tat xril apan chinaj.
Xel ranimaꞌ ru tat che.
Xutic anim,
xeꞌc,
xukꞌaluj ri ala,
xukujeꞌ xutzꞌumaj.
Xubij cꞌu ru cꞌojol che:
“Tat,
ri in,
in macuninak chuwäch ri Dios,
xukujeꞌ chuwäch la,
tat.
Man yaꞌtal tä chic chwe in chi cäban la cꞌojol la chwe,”
—xcha che ru tat.
Xubij cꞌu ru tat chque tak ri patänil re:
“Chiwesaxtaj lok ri atzꞌiak ri más utz na,
chicojo che,
chicojo xukujeꞌ jun mulkꞌab che ru kꞌab,
xukujeꞌ xajäb chque ri rakan.
Jicꞌama lok xukujeꞌ ri alaj amaꞌ wacäx ri sibalaj chom,
chipila baꞌ,”
—xcha chque.
“¡Chujwok,
kabana nimakꞌij!
Rumal chi we nu cꞌojol riꞌ jeꞌ ta ne chi xcämic,
xcꞌastaj cꞌu lok jumul chic.
Xtzak na,
xriktaj cꞌut,”
—xcha ri tataꞌ chque.
Xquichaplej cꞌu quicotem.
Ri u cꞌojol nabeal ri tataꞌ benak pa juyub.
Tzelejem re cho ja,
xnakajin cꞌu che ri rachoch,
xuta ri kꞌojom xukujeꞌ ri xojowem.
Xusiqꞌuij cꞌu jun patänil re ru tat,
xutaꞌ che:
“¿Jas waꞌ ri quinto?”
—xcha che.
Xubij cꞌu ri patäninel che:
“Ulinak ri chakꞌ la.
Ri tat la xtakan cꞌu chupilic ri alaj amaꞌ wacäx ri sibalaj chom,
rumal chi ulinak ri ala utz u wäch,”
—xcha che.
Te cꞌu riꞌ sibalaj xpe royowal ri nabeal,
man xraj taj coc bic pa ri ja.
Xel cꞌu lok ru tat chubochiꞌxic.
Ri nabeal xchꞌawic,
xubij che ru tat:
“Kas qꞌuia junab in patäninak che la.
Ronojel kꞌij nu nimam jas ri cäbij la chwe.
Man cꞌo tä cꞌu jumul ri yoꞌm la xa ta ne jun alaj qꞌuisicꞌ chwe in rech quinban nimakꞌij cucꞌ ri wachiꞌl,”
—cächaꞌ.
“Aretak xul we cꞌojol la riꞌ,
ri xusachila ri jastak e la cucꞌ ixokib re be,
xcämisaj la ri alaj amaꞌ wacäx ri sibalaj chom chubanic nimakꞌij che,”
—xcha che ru tat.
Xubij cꞌu ru tat che:
“Nu cꞌojol,
ri at ronojel kꞌij at cꞌo wucꞌ in,
conojel cꞌu ri jastak we xukujeꞌ awech at waꞌ.
Rajwaxic u banic nimakꞌij,
xukujeꞌ cujquicotic rumal chi we a chakꞌ riꞌ jeꞌ ta ne cäminak chic,
xcꞌastaj cꞌu lok jumul chic.
Xtzak na waꞌ,
xriktaj cꞌut,”
—xcha che ru cꞌojol,
—xcha ri Jesús chque.